กทค. คาดราคาประมูลคลื่น 900 MHz ถึง 3 หมื่นลบ./ใบ หลัง 4 ค่ายมือถือสู้ไม่ถอย
กทค. คาดราคาประมูลคลื่น 900 MHz ถึง 3 หมื่นลบ./ใบ หลัง 4 ค่ายมือถือสู้ไม่ถอย 
15 ธ.ค. 2558

นพ.ประวิทย์ ลี่สถาพรวงศา กรรมการกิจการโทรคมนาคม (กทค.) เปิดเผยก่อนหยุดพักการเคาะราคาประมูลคลื่นความถี่ย่าน 900MHz เป็นเวลาประมาณ 3 ชั่วโมงว่า เชื่อว่าราคาประมูลใบอนญาตทั้ง 2 ชุดจะสูงแตะชุดละ 30,000 ล้านบาท เพราะผู้เข้าประมูลแต่ละรายเคาะราคาสู้กันอย่างต่อเนื่อง ไม่มีรายใดถอย
“จะเห็นได้ว่าในการประมูลรอบที่ 31 มีการเคาะราคาเหลือ 2 ราย เป็นการหยั่งเชิงว่าจะสู้รอบต่อไปหรือไม่ และก็ได้เห็นกลับมาเคาะราคาครบ 4 รายในรอบ 36 เชื่อได้ว่าราคาประมูลจะแตะ 30,000 ล้านบาท และแต่ละรายสู้ไม่ถอย แต่คาดการณ์ยากว่าจะสู้กันถึงเท่าไร ขึ้นกับความสามารถแต่ละราย”นพ.ประวิทย์ กล่าว 
ด้าน นายฐากร ตัณฑสิทธิ์ เลขาธิการ สำนักงานคณะกรรมการกิจกากระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดเผยว่า การประมูลได้ดำเนินมาถึง 12 ชั่วโมงเต็ม จนกระทั่งการเสนอราคารอบที่ 36 มาอยู่ที่ชุดละ 26,066 ล้านบาท ทำให้มีรายได้ส่งรัฐแล้วจำนวน 52,123 ล้านบาท
ทั้งนี้ เป็นไปตามคาดว่าราคาประมูลคลื่นความถี่ 900 MHz จะไม่ต่ำกว่าราคาประมูลคลื่นความถี่ 1800 MHz ที่มีราคาเฉลี่ย 2,692 ล้านบาท/1 MHz ใกล้เคียงแล้ว และทุกรายยังอยู่เคาะราคาต่อ โดยคาดว่าช่วง 28,000-30,000 ล้านบาทเริ่มจะเห็นว่าทิศทางการต่อสู้ที่ชัดเจนขึ้นแน่นอน
อย่างไรก็ตาม ระหว่างการประมูลได้มีคำขอสิ่งของต่างๆ จากผู้เข้าร่วมประมูลบ้าง ได้แก่ เชอร์รี่ หูฉลามร้านดัง ซึ่งทาง กสทช.จัดให้ แต่ผู้ประมูลจ่ายเงินเองราคาโต๊ะละ 60,000 บาท แต่ยังไม่มีรายใดขอยารักษาโรค คาดว่าทุกคนคงเตรียมร่างกายมาพร้อมเพื่อการประมูลข้ามวันข้ามคืน
อนึ่ง การประมูลจะหยุดพักเป็นเวลา 3 ชั่วโมง ตั้งแต่ 21.00-24.00 น. และจะกลับมาประมูลอีกครั้งในเวลา 00.01 น.ไปจนถึง 06.00 น.ก่อนจะหยุดพักอีก 3 ชั่วโมง